Københavns Universitet

Københavns Universitet (latin Universitas Hafniensis) er det eldste universitetet i Danmark og et av de eldre universiteter i Nord-Europa overhodet. Det ble grunnlagt 1. juni 1479 av kong Christian I.

Det undervises som regel på dansk, men enkelte kurs er på engelsk og tysk.

Ved flere anledninger måtte Københavns Universitet stenge ned på grunn av pestutbrudd. Dette skjedde i årene 1546–48, 1553–54, 1564–65, 1575–78, 1592, 1619, 1624–25, 1629 og siste gang 1637–38. Ved pestutbruddet i 1575 ble det utstedt en «Befaling til de højlærde i Kiøpnehafn».

Universitetets historie 

Universitetet ble innviet 1. juni 1479 av kong Christian I etter at han hadde fått tillatelse fra pave Sixtus IV til opprettelsen i 1475. Etter tysk forbilde hadde universitet fire fakulteter; teologi, jus, medisin og filosofi. 

Frem til reformasjonen i 1536 var Københavns Universitet en del av den romersk-katolske kirke og derfor førte Roskildes biskop tilsyn med universitetet. I forbindelse med reformasjonen overtok staten denne oppgaven.

Inntil staten overtok hadde universitetet et vidtrekkende selvstyre som blant annet medførte at det ikke var underlagt det ordinære rettsvesenet, men hadde egne lover, egne domstoler og eget ordens- og fengselsvesen.
Fengselscellene finnes fortsatt i universitetets kjeller. 

Magister Peder Albertsen var universitetets første vice-kansler og han ble pålagt av kongen å finne et antall lærde til å undervise. Fra innvielsen i 1479 og frem til 2004 ble universitetet ledet av rektor og et konsistorium. Ved årsskiftet 2004/2005 ble konsistoriet nedlagt og erstattet av et styre og en ansatt ledelse; rektor, prorektor, dekaner og instittutledere.

Frem til Det Kgl. Frederiks Universitet ble grunnlagt i Christiania (Oslo), måtte nordmenn reise til København for å studere. Den første nordmannen som er innskrevet i bevarte immatrikuleringsprotokoller ved Københavns Universitet, er den senere prosten i Telemark, Peder Povelssøn Paus (1587–1648).

Med virkning fra 1. januar 2007 har Københavns Universitet fusjonert med Den Kongelige Veterinær- og Landbohøjskole og Danmarks Farmaceutiske Universitet, som ble universitetets syvende og åttende fakultet. Universitetet har dermed mer enn  forskere tilknyttet.

Fakulteter
Per 2022 er universitetet inndelt i seks fakulteter.
 Det Humanistiske Fakultet – Københavns Universitet Amager
 Det Juridiske Fakultet
 Det Natur- og Bioviden­skabelige Fakultet
 Det Samfundsvidenskabelige Fakultet
 Det Sundhedsvidenskabelige Fakultet
 Det Teologiske Fakultet

Bystene ved hovedinngangen
Foran hovedbygningen ved Frue Plads er det oppstilt 6 byster av markante personer fra universitetet, 3 på hver side av midtpartiet. Bystene fremstiller Vilhelm Thomsen, Johan Nicolai Madvig, H.N. Clausen, Joakim Frederik Schouw, 
Japetus Steenstrup og Niels Bohr. Bysten av Vilhelm Thomsen er utført av Ludvig Brandstrup, Niels Bohr av Jørgen Gudmundsen-Holmgreen og de øvrige av Vilhelm Bissen.

Kjente personer tilknyttet universitetet
 Thomas Bartholin
 Niels Bohr
 Thomas Fincke
 Harald Høffding
 Ludvig Holberg
 Otto Jespersen
 Wilhelm Johannsen
 Johan Nicolai Madvig
 Hans Christian Ørsted
 Vilhelm Thomsen
 Olaus Wormius
 N.F.S. Grundtvig

Symfoniorkester 
SymfUni eller Københavns Universitets Symfoniorkester er tilknyttet Københavns Universitet.

Referanser

Litteratur 
 Tamm, Ditlev og Slottved, Ejvind (red.), Juraen på Københavns Universitet 1479-2005, København 2005.

Eksterne lenker 
 
 Københavns Universitets historie

 
Etableringer i 1479
Øresundsregionen
Utdanningsinstitusjoner etablert på 1400-tallet